དྲུང་ན་འཁོད་པ་

དྲུང་ན་འཁོད་པ་ཞེས་པ་ནི་སྤྱོད་འཇུག་གི་འགྲེལ་པ་ཁག་ཏུ་ནགས་ཁྲོད་དུ་དབེན་པར་གནས་པའི་ཡོན་ཏན་རྗོད་ཅིག་དང་། ཉེ་འབྲེལ་གྱི་མི་དང་ཆོས་ཀྱི་གྲོགས་པོ། གཉེན་དང་རིགས་གཅིག་པ། སེམས་ཅན་གཞན་སོགས་ལ་གོ་དགོས་པར་གསུངས།
མཚན་ཉིད།
"དྲུང་ན་འཁོད་པ་ནི་ཉེ་བར་གནས་པའི་གཉེན་དང་རིགས་གཅིག་པ་ལ་སོགས་པ་རྣམས་ཡིན་ཏེ།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་གསུངས་པས་ཉེ་བར་འཁོད་པ་དང་མཐུན་ཅིང་ནང་མིའི་གནས་ཁོངས་ཀྱི་མི་རྣམས་ལ་ཟེར།
"དྲུང་ན་འཁོད་པ་ཞེས་པ་ཉེ་འབྲེལ་གྱི་མིང་གི་རྣམ་གྲངས་ཡིན་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པས་ཉེ་འབྲེལ་ཚང་མ་ལ་ཁྱབ་པའི་སྤྱི་ཁྱབ་ཀྱི་རང་བཞིན་ཅན་ཞིག་ཀྱང་ཡིན་ནོ། །
དབྱེ་བ།
མིའི་རིགས་ཀྱི་དབྱེ་བ། "རི་ཁྲོད་དེར་དྲུང་ན་འཁོད་པ་ཆོས་ཀྱི་གྲོགས་པོ་ལ་སོགས་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པས་ཆོས་ཀྱི་གྲོགས་པོ་ཆགས་མེད་དགེ་སློང་སོགས་དགོངས་ཤིང་།
"གཉེན་དང་དགྲ་ལ་སོགས་པ་དྲུང་ན་འཁོད་པ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པས་གཉེན་དང་ཉེ་དུ། མི་མཐུན་ཕྱོགས་ཀྱི་མི་སོགས་ཚང་མ་ལ་ཁྱབ་པར་བསྟན།
སེམས་ཅན་གཞན་གྱི་དབྱེ་བ། "དྲུང་ན་འཁོད་པའི་བྱ་དང་རི་དྭགས་སོགས་སུ་དག་ཀྱང་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་བཤད་པས་མི་མ་ཡིན་པའི་སེམས་ཅན་བྱ་རིགས་དང་རི་དྭགས་སོགས་ཚང་མ་ཡང་དྲུང་ན་འཁོད་པར་འདུས་པར་བསྟན་ཏོ། །
ནགས་ཁྲོད་དུ་གནས་པའི་སྐབས་སུ་བྱུང་བའི་ཡོན་ཏན།
མྱ་ངན་གྱི་གནོད་པ་མེད་པ། "དྲུང་ན་འཁོད་པ་སུ་དག་ཀྱང་མྱ་ངན་དང་གནོད་པ་བྱེད་པ་མེད་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཅེས་པས་ཉེ་འབྲེལ་གང་ཡོད་ཀྱང་འཆི་བ་པོ་ལ་མྱ་ངན་གྱི་གནོད་པ་གང་ཡང་མི་བྱེད་པའོ། །
"སུ་དག་ཀྱང་དེ་ཤི་བས་མྱ་ངན་ཀྱིས་གདུང་ཞིང་ངུ་འབོད་ལ་སོགས་པའི་གནོད་པ་བྱེད་པ་སུ་ཡང་མེད་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཅེས་པས་འཆི་བ་ལ་མྱ་ངན་སྐྱེད་པ་དང་ཞེ་སྡང་སོགས་ཀྱི་གནོད་པ་གང་ཡང་མེད་པར་གསལ་བར་བརྗོད་དོ། །
བདག་ཉིད་ཀྱི་སེམས་མི་གདུང་བ། "དྲུང་ན་འཁོད་པ་སུ་དག་ཀྱང་དེ་ཤི་བའི་མྱ་ངན་གྱིས་གནོད་པ་བྱེད་པ་མེད་པས་མྱ་ངན་བྱེད་པ་མཐོང་ནས་བདག་ཀྱང་ཡིད་མི་བདེ་བ་མེད་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཅེས་པས་གཞན་གྱིས་མྱ་ངན་མི་བྱེད་པས་བདག་ཉིད་ཀྱང་སེམས་གདུང་རྐྱེན་མེད་པར་གསུངས།
དགེ་བའི་བསམ་པ་མི་གཡེང་བ། "འདི་ཡིས་སངས་རྒྱས་རྗེས་དྲན་སོགས་དགེ་བ་རྣམས་སུས་ཀྱང་གཡེངས་པར་འགྱུར་བ་མེད་དོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཅེས་པས་དབེན་པར་གནས་པས་དགེ་བའི་སྒོམ་བྱེད་ལ་བར་ཆད་སུས་ཀྱང་མི་བྱེད་པར་བསྟན།
"སངས་རྒྱས་རྗེས་སུ་དྲན་པ་དང་། སོགས་སྒྲས་ཆོས་དང་དགེ་འདུན་སོགས་རྗེས་སུ་དྲན་པ་དང་བྱང་ཆུབ་ཀྱི་སེམས་རྣམ་པ་གཉིས་སྒོམ་པ་སོགས་དགེ་བའི་དམིགས་རྣམས་ཡིད་ལ་བྱེད་པ་ལ་སུས་ཀྱང་སེམས་རྣམ་པར་གཡེང་བར་འགྱུར་བ་མེད་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཅེས་པས་སངས་རྒྱས་རྗེས་དྲན་ནས་འགོ་བཟུང་དཀོན་མཆོག་གསུམ་རྗེས་དྲན་དང་བྱང་ཆུབ་ཀྱི་སེམས་སོགས་དགེ་བའི་ཉམས་ལེན་ཚང་མ་ལ་སེམས་མི་གཡེང་བར་བསྟན།
འཆི་ཀའི་ཉམས་ལེན་དང་འབྲེལ་བ།
དྲུང་ན་འཁོད་པ་མེད་པས་འཆི་ཀའི་ཚེ། "སངས་རྒྱས་དང་རྗེས་སུ་དྲན་པ་སོགས་འཆི་ཁའི་ཉམས་ལེན་རང་ལ་གང་ཅི་ཡོད་པ་སེམས་པ་ལ་སུས་ཀྱང་རྣམ་པར་གཡེང་བར་འགྱུར་བ་མེད་པས་སེམས་དགེ་བའི་ངང་ནས་བདེ་བར་འགྲོ་བ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པས་དབེན་པར་གནས་པས་འཆི་ཁར་སངས་རྒྱས་རྗེས་དྲན་སོགས་ཀྱི་ཉམས་ལེན་ལ་བར་ཆད་མེད་ཅིང་དགེ་བའི་སེམས་ཀྱིས་འཆི་ཐུབ་པར་གསུངས། 
"འདིའི་ཞེས་པ་ནི་སྐྱེ་བོ་དང་འགྲོགས་པ་དང་བྲལ་བའི་སྟེ། འཆི་བའི་དུས་ན་ཡོན་ཏན་འདི་འབའ་ཞིག་ནི་མ་ཡིན་ནོ། །འོན་ཀྱང་སངས་རྒྱས་རྗེས་དྲན་ལ་སོགས་པའང་ཡིན་ལ། སོགས་པའི་སྒྲས་ནི་དེ་ཁོ་ན་ཉིད་ཡིད་ལ་བྱེད་པའམ་ཆོས་རྗེས་སུ་དྲན་པ་ཡང་ངོ་། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་པས་འཆི་ཁར་ཉེ་འབྲེལ་དང་བྲལ་བའི་ཡོན་ཏན་འདི་ཁོ་ན་མ་ཡིན་པར་སངས་རྒྱས་རྗེས་དྲན་དང་ཆོས་རྗེས་དྲན། དེ་ཁོ་ན་ཉིད་ཀྱི་སྒོམ་བྱེད་སོགས་ཀྱང་ཡིན་པར་གསལ་བཏབ་བོ། །
བསྡུས་དོན།
དྲུང་ན་འཁོད་པ་ཞེས་པ་ནི་སྤྱོད་འཇུག་གི་འགྲེལ་པ་ཁག་ཏུ་ནགས་ཁྲོད་དུ་དབེན་པར་གནས་པའི་ཡོན་ཏན་གྱི་ཆ་ནས་བཤད་པའི་གལ་ཆེའི་ཐ་སྙད་ཅིག་ཡིན། དེ་ནི་ཉེ་འབྲེལ་གྱི་མི་དང་ཆོས་ཀྱི་གྲོགས་པོ། སེམས་ཅན་གཞན་སོགས་ལ་གོ་ཞིང་། འདི་དག་ཡོད་པ་ན་མྱ་ངན་དང་གནོད་པ་སྐྱེད་མུས་ཡིན་ཡང་། ནགས་ཁྲོད་དུ་དབེན་པར་གནས་པའི་སྐབས་སུ་མེད་པས་ན་འཆི་ཀའི་ཚེ་མྱ་ངན་གྱི་གནོད་པ་མེད་ཅིང་སངས་རྒྱས་རྗེས་དྲན་སོགས་དགེ་བའི་ཉམས་ལེན་ལ་བར་ཆད་མེད་པར་བྱེད་ཐུབ་པའི་ཆེད་དུ་འཆད་པ་ཡིན། ལྷག་པར་དུ་དབེན་པར་གནས་པའི་སྐབས་སུ་མྱ་ངན་དང་སེམས་གདུང་བའི་རྐྱེན་མེད་པས་དགེ་བའི་སེམས་རྒྱུན་དུ་གནས་ཐུབ་ཅིང་འཆི་ཁར་ཡང་དམ་པའི་ཉམས་ལེན་གྱིས་དགེ་བའི་སེམས་ཀྱིས་འགྲོ་ཐུབ་པར་བསྟན། དེས་ན་འདི་ནི་དབེན་པར་གནས་པའི་ཁྱད་ཆོས་དང་འཆི་ཀའི་ཉམས་ལེན་གྱི་གནད་དོན་གྲུབ་པར་མཛད་པའི་གསུང་རབ་ཀྱི་གནད་ཚིག་མཁོ་ཆེ་ཞིག་ཡིན་ནོ། །
ལུང་ཁུངས།